TM มั่นใจรายได้ปี 61 โตแตะ 660 ลบ. รับออเดอร์อุปกรณ์การแพทย์พุ่ง
TM มั่นใจรายได้ปี 61 โตแตะ 660 ลบ. รับออเดอร์อุปกรณ์การแพทย์พุ่ง
17 ส.ค. 2561

นางสุนทรี จรรโลงบุตร ประธานเจ้าหน้าที่บริหาร บริษัท เทคโนเมดิคัล จำกัด (มหาชน) หรือ TM เปิดเผยว่า บริษัทตั้งเป้ารายได้รวมทั้งปี 2561 จะอยู่ที่ระดับ 660 ล้านบาท เพิ่มขึ้นจากปี 2560 ที่มีรายได้อยู่ที่ระดับ 628.48 ล้านบาท เนื่องจากความต้องการใช้สินค้ากลุ่มอุปกรณ์ และวัสดุสิ้นเปลืองทางการแพทย์ที่มีทิศทางการเติบโตอย่างต่อเนื่อง
สำหรับแนวโน้มธุรกิจในช่วงครึ่งปีหลังที่เป็นช่วงไฮซีซั่นของธุรกิจโรงพยาบาล ส่งผลให้บริษัทฯ จะได้รับออเดอร์มากขึ้น ประกอบกับโรงพยาบาลรัฐบาลจะมีงบประมาณออกมาในช่วงเดือนตุลาคม ส่งผลให้บริษัทจะได้รับออเดอร์จากโรงพยาบาลรัฐบาลที่เพิ่มขึ้น
นอกจากนี้ บริษัทอยู่ระหว่างการเจรจากับพันธมิตรในประเทศเพื่อเข้าซื้อเครื่องมือแพทย์ในกลุ่มสินค้าใหม่ ซึ่งคาดว่าจะเริ่มเห็นความชัดเจนภายในปีนี้ โดยปัจจุบันบริษัทได้รับการติดต่อจากบริษัทผู้ผลิตหลายรายให้เป็นตัวแทนจำหน่ายผลิตภัณฑ์ ซึ่งบริษัทจะพิจารณาและคัดสรรผลิตภัณฑ์ที่มีคุณภาพเพื่อขยายกลุ่มสินค้าให้ครบวงจรมากขึ้น
ขณะที่ความคืบหน้าการสร้างอาคารสำนักงานใหม่และโชว์รูมแสดงสินค้า ซึ่งในปัจจุบันอยู่ระหว่างการก่อสร้าง คาดว่าจะแล้วเสร็จภายในปลายปี  2561
สำหรับผลการดำเนินงานในไตรมาส 2/2561 มีกำไรสุทธิอยู่ที่ 10.15 ล้านบาท เพิ่มขึ้น 11.42% จากช่วงเดียวกันของปีก่อน มีกำไรสุทธิอยู่ที่ 9.11 ล้านบาท และในช่วงครึ่งปีแรกของปี 2561 บริษัทมีกำไรสุทธิอยู่ที่ 19.32 ล้านบาท เพิ่มขึ้น 2.32 ล้านบาท หรือเพิ่มขึ้น 13.62% จากช่วงเดียวของปีก่อน